fi fi fi fi en fi fr fi tr fi fi fi ru fi fi fi fi fi fi fi fi fi en fi fi fi fi fi fi fi fi fi fi fi fi es es fi fi fi fi fi fi fi fi fi fi fi fi fi fi fi fi en fi fi fi tr eo fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi en fi fi fi fi fi fi fi en fi fi en fi en fi fi et fi fi
Mestareiden täyskierrosturnaus – 1. kierros tarjosi viihdyttäviä pelejä – Etelä-Vantaan Shakki ry – EtVaS
EtVaSin uusi turnauskonsepti Mestareiden täyskierrosturnaus käynnistyi neljän kuuden pelaajan ryhmän voimin. Kovatasoiset ja tasaiset ryhmät, pitkä peliaika ja mahdollisuus valmistautua huolella olivat selvästi herättäneet kiinnostusta pelaajissa. EtVaSin vasta remontoitu kotiluola Kannelmäessä joutui kunnon testiin kun 24 pelaajaa, toimitsijat ja muutama katsojakin pakkautui saliin turnauksen alkaessa. Mukana oli kotimaisia kärkinimiä, nousevia nuoria tähtiä ja muutama ulkomailtakin turnaukseen saapunut pelaaja.
Turnaustoimisto ja analyysipöytä sijoitettiin aurinkoisen syyspäivän kunniaksi ulos.
Illan pimetessä viimeiset analyysit menivät jo hieman sokkona, mutta se ei tuntunut ”lyysaajia” haittaavan!
Klo 23:45 saatiin ensimmäinen kierros päätökseen, ja viimeinenkin kuningas palautettua alkuruutuun lauantain toista kierrosta odottamaan.
FM-ryhmä (keskivahvuus ~2275!) käynnistyi vauhdikkailla peleillä. Ykköspöydällä turnauksen kärkirankattu KvM Mikael Agopov sai vastaansa kotiareenalla pelaavan EtVaSin NKvM Johanna Paasikangas-Tellan. Mustilla pelaava Agopov oli keskipelissä upseerin johdolla, mutta valkealla oli kompensaationa useita sotilaita ja mustan upseereilla oli ajoittain haasteita päästä peliin. Lopulta mustan materiaalietu kuitenkin alkoi painaa ja peli ratkesi Agopovin eduksi. Kakkospöydällä lupaava nuori M Elias Keso kohtasi valkeilla CM Evert Rademakersin joka oli saapunut Hollannista asti pelaamaan turnaukseen. Keso ei päästänyt vierailijaa helpolla ja saikin keskipelissä selvää etua. Peli kuitenkin ratkesi Rademakersin eduksi lopun taktisissa kuvioissa. Kolmospöydällä FM Jari Järvenpää ja FM Kalle Niemi ottivat yhteen varsin vauhdikkaassa pelissä, joka kuitenkin aseman selkiinnyttyä päättyi turnauksen ensimmäisenä tasapeliin.
M-ryhmä (keskivahvuus ~2100 ilman varapelaajaa)  käynnistyi myös erittäin viihdyttävillä peleillä. Ykköspöydällä M Dmitri Tumanov sai valkeilla vastaansa Teemu Miettisen. Tumanov rakensi joskus aiemminkin nähdyn hyökkäyksen alkaen valtavalla sotilasvyöryllä mustan kuninkaan kimppuun, ja onnistuikin lopulta voittamaan ratkaisevasti materiaalia, mikä yhdessä h-vaparin kanssa riitti voittoon. Kakkospöydällä Kimmo Karvinen sai valkeilla vastaansa varapelaajana viime hetkellä mukaan lähteneen EtVaSin Mikael Karppisen. Peli eteni pitkään rauhallisen asemallisena, ja ilmeisesti mustalla oli jopa mahdollisuuksia yllätykseen kun valkean ratsu olisi jäänyt kiinni, mutta tämä jäi mustalta pelissä huomaamatta. Valkea vei lopulta pisteen kotiin kokemuksensa turvin. Kolmospöydällä M Jere Lindholm sai valkeilla vastaansa tutun kilpakumppanin Per Ertbjergin. Valkea sai mustan Najdorfia vastaan hyvän aseman, mutta moninaiset komplikaatiot ja taktiset sekamelskat koituivat lopulta valkean kohtaloksi ja musta korjasi pisteen näyttävällä sarjalla taktisia iskuja.
Rh6-g4+ ja peli on ohi.
ME-ryhmä (keskivahvuus ~1950) ei myöskään jättänyt katsojia kylmäksi. Ykköspöydällä Taneli Lallukka pääsi valkeilla kokeilemaan Lontoon systeemiään Arto Ihaksia vastaan. Monien vaiheiden jälkeen päädyttiin kevyiden upseerien ja sotilaiden loppupeliin jossa valkean rinnakkaiset vapaasotilaat enteilivät voittoa. Musta yritti parhaansa mukaan hiekoittaa valkean suunnitelmia, ja yleisössä jännitettiin jo päästäänkö näkemään lähetillä ja ratsulla tehty matti pelitilanteessa. Valkean viimeinen vapaasotilas oli kuitenkin pysäyttämätön ja peli ratkesi korotuksen uhatessa. Kakkospöydällä Suseenthiram Rajaji pelasi valkeilla Roberto di Candiaa vastaan. Peli lähti heti avauksesta omille teilleen, ja oli vaikeaa arvioida kuka on johdossa ja miten peli voisi edetä. Savun hälvettyä taktisten kuvioiden jälkeen mustalle jäi upseeri enemmän minkä turvin koko piste matkasi Italian suuntaan. Kolmospöydällä nähtiin avauskierroksen pisin taistelu kun Sarabella Norlamo sai valkeilla vastaansa Veli-Pekka Sinervuon. Valkealla oli keskipelissä laadusta kompensaationa useita sotilaita, ja asema vaikutti vähintäänkin tasaiselta. Taktisten vaiheiden jälkeen valkea onnistui pääsemään daami-torni-sotilasloppupeliin jopa kolmen sotilaan edulla, joka vähitellen pelkistyi torni+2 sotilasta vastaan torni -loppupeliksi. Musta pelasi Dvoretskyn oppien mukaan tarkasti ja valkealla ei ollut mahdollisuuksia konvertoida materiaalietuaan voitoksi. Peli päättyi noin 23:45, ja kelloissa taisi olla lopussa vielä lähes puoli tuntia aikaa jäljellä.
A-ryhmässä (keskivahvuus ~1800) ykköspöydällä Aatoksen Heljä Lehtinen kohtasi EtVaSin Daniel Busellin. Valkeilla pelaava Lehtinen osoittautui tällä kertaa vahvemmaksi ja aloitti turnauksen voitolla. Kakkospöydällä Hannu E. Koskinen ja EtVaSin Henri Nordlund ottivat pikauusinnan edellisen viikonlopun pelistään. Avaus oli odotetusti semi-slaavia, jossa tutut teemat toistuivat tälläkin kertaa kun musta taistelee sotilaan edustaan aseman ollessa riekaleina ja kuninkaan keskellä lautaa. Peli päättyi lopulta sopuisasti tasan tilanteessa jossa valkealla oli vapaasotilas a-linjalla ja mustalla taas vahva sotilasenemmistö keskustassa. Kolmospöydällä Dmitry Vyskubov voitti valkeilla Tapio Pullin.
Täytä tietosi alle tai klikkaa kuvaketta kirjautuaksesi sisään:
Sähköpostiosoite (pakollinen) (Osoitetta ei koskaan julkaista)
Olet kommentoimassa WordPress.com -tilin nimissä. ( Log Out /  Muuta )
Olet kommentoimassa Twitter -tilin nimissä. ( Log Out /  Muuta )
Olet kommentoimassa Facebook -tilin nimissä. ( Log Out /  Muuta )
Muodostetaan yhteyttä palveluun %s
Ilmoita uusista kommenteista sähköpostilla.
Ilmoita uusista artikkeleista sähköpostilla.
Edellinen artikkeliEdellinen Shakinpelaajan työkalupakki + Suomen pelitietokanta
Seuraava artikkeliSeuraava Mestareiden täyskierrosturnaus – 2. kierroksella lisää kovia kamppailuita
Etelä-Vantaan Shakki ry - EtVaS
Already have a WordPress.com account? Log in now.
Etelä-Vantaan Shakki ry - EtVaS
View post in Reader
%d bloggaajaa tykkää tästä: